«MottakerNavn» «Kontakt»

«Adresse»

«Postnr» «Poststed»

|  |  |  |  |
| --- | --- | --- | --- |
| Deres ref:  | Vår ref: |  | Dato: |
|  | 2025/14005-1Steinar Svensbakken | 04.06.2025 |

# Tilskot til kommunalt trafikktryggleiksarbeide i Innlandet for 2026

Innlandet fylkeskommune v/trafikktryggleiksutvalet i fylket (FTU) vil for 2026 løyve tilskot til kommunalt trafikktryggleiksarbeid. Ordninga gjeld to ulike tilskotsordningar;

1) Tilskot til skulevegtiltak på kommunale vegar.

2) Tilskot til førebyggande trafikktryggleiksarbeid retta mot definerte grupper.

Ordningane og rammene føreset årlege løyvingar frå vedtatt fylkesbudsjett og prioriteringar i årsplanen frå trafikktryggleiksutvalet, og er enno ikkje fastlagde for kommande år. Den totale ramma til skulevegtiltak på kommunale vegar i 2025 var på 4,8 millionar kroner. Ramma til førebyggande arbeid retta mot definerte grupper var på 0,7 million kroner. Tilskota blir fordelte etter søknader frå kommunane, og blir vedtatt i FTU. I tillegg har fylkeskommunane fått til oppgåve å koordinere og prioritere søknadene for tilskot til skulevegmidlar frå Statens vegvesen. Sjå informasjon i eige avsnitt.

**Tilskot til skulevegtiltak på kommunale vegar**

Midlane skal nyttast til å sikre trafikkmiljø der skuleelevar/barn ferdast, eller åtferd blant skulebarn. Det kan difor søkast om midlar til både fysiske tiltak og opplærings-/åtferdsretta tiltak. Kommunane blir spesielt bedne om å vurdere tiltak som legg til rette for at barn og unge kan gå/sykle til skulen, tiltak som bidreg til redusert trafikk i skuleområde/ «Hjartesoner» og tiltak som bidreg til trafikkopplæring i skulen. Til hjartesonetiltak kan det òg søkast om tilskot til skiltpakker, spesielt forma ut til bruk i skuleområdet (les meir om hjartesoner på www.tryggtrafikk.no/skole/hjertesone/).

Ordninga gjeld tiltak på kommunale vegar (tiltak som kjem i berøring med fylkesvegar må skje i dialog med fylkeskommunen).

Tilskotet kan dekke inntil 50 % av totalkostnaden av tiltaket. Av erfaring er det ikkje mogleg å oppfylle ønsket om 50 % tilskot til alle prosjekta på grunn av avgrensa midlar til rådvelde. Skiltpakker til hjartesone og opplæringstiltak har ikkje krav om eigendel.

Det blir ikkje gitt tilskot til planlegging av tiltak. Det blir heller ikkje gitt tilskot til tiltak som allereie er gjennomførte i forkant av søknadsprosessen.

Nasjonal transportplan (NTP) og Nasjonal tiltaksplan for trafikktryggleik vektlegg heilskapen i trafikktryggleiksarbeidet. *For å vere søknadsført til tilskot til skulevegtiltak f.o.m 2026, vil det difor bli stilt krav om at kommunen er godkjend som «Trafikksikker kommune», eller på søketidspunktet ha starta eit arbeid for å oppnå ei slik godkjenning. Kommunar som har starta eit slik arbeid, kan få tilsegn om tilskot etter avtale med FTU- sekretariatet om å oppnå godkjenning som «Trafikksikker kommune» innan ein angitt frist (jf. fylkesutvalet, sak 42/2025).* 30 av dei 46 kommunane i fylket har i dag ei slik godkjenning. Les meir om «Trafikksikker kommune» på www.tryggtrafikk.no/trafikk-sikker kommune/.

Følgjande vilkår må elles vere oppfylt:

1) Tiltaket det blir søkt om midlar til, må vere nedfelt og prioritert i ein oppdatert og politisk vedtatt trafikktryggleiksplan, eller i ein plan som er under arbeid eller revidering. Trafikktryggleiksplanen må på generelt grunnlag innehalde både fysiske tiltak og opplæringstiltak, spesielt knytt til opplæringstiltak i skulen.

2) Tiltaket må vere skildra og heimfesta (område, strekning, punkt). Legg ved oversiktskart som lokaliserer tiltaket i forhold til skule o.l. Bruk vedlagde søknadsskjema.

3) Tiltaket må grunngjevast.

4) Tiltaket må kostnadsreknast. Fysiske tiltak bør ha ein totalkostnad på minimum
50 000 kroner pr tiltak. Skiltpakker til hjartesoner og opplæringstiltak i skulen kan ha lågare kostnadsberekning.

5) Nødvendige grunnerverv skal vere avklarte før søknaden blir send.

6) Eigendelen frå kommunen må vere avklart og stadfesta.

7) Dersom det blir søkt om tilskot til fleire tiltak, må dei vere innbyrdes prioriterte i
søknaden.

8) Oppdatert og vedtatt kommunal trafikktryggleiksplan, eller stadfesting på at planen er under arbeid/revidering, skal vedleggast søknaden.

9) Tiltaket skal vere gjennomført – og oppmoding om utbetaling av tilskotet skal vere mottatt hos Innlandet fylkeskommune - innan 1. desember 2026.

a. Dersom oppmoding om utbetaling ikkje er mottatt hos Innlandet
fylkeskommune innan fristen, blir tilsegna trekt tilbake.

b. Dersom tiltaket er påbyrja innan fristen, men ikkje ferdigstilt, blir det betalt ut tilskot tilsvarande 50% av dokumenterte utgifter etter oppmoding om utbetaling innan ovannemnde frist.

c. Det blir ikkje gitt høve til å søke om overføring av tilsegnsmidlar til neste år.
Dersom prosjektet ikkje blir ferdig, eller blir utsett i sin heilskap, må det søkast om nye midlar neste år.

Utover tilskotsordninga, vil det i Handlingsprogrammet for fylkesvegar 2026-2029 bli avsett ein eigen pott til skulevegtiltak på fylkesveg. Mindre tiltak kan gjennomførast fortløpande innanfor handlingsprogrammet. Forslag om tiltak på lokale fylkeskommunale vegar kan spelast inn frå kvar enkelt kommune under heile perioden for handlingsprogrammet.

**Statens vegvesen tilskotsordning for trafikktryggleik på skuleveg.**
Frå 2024 fekk fylkeskommunane ansvaret å koordinere søknadsprosessen for tilskot til trafikksikre skulevegar og nærmiljø som blir forvalta av Statens vegvesen. Nasjonalt vart det tildelt 40 millionar til desse tiltaka. Avklaring om søknadsprosess og storleik på desse midlane blir ikkje avklart før Stortingsproposisjon 1 blir framlagd i oktober 2025, men vi ber dei kommunane som ønsker å søke på desse midlane om å krysse av i skjemaet. Frist her er 15. januar, same som for dei fylkeskommunale midlane. Vedlagt ligg informasjonsbrevet for 2024 frå Statens vegvesen med dei krava som vart sette den gongen. Fylkeskommunen vil gjennomføre ei prioritering og sende denne vidare til Statens vegvesen og dette blir då koordinert opp mot tildeling av dei fylkeskommunale midlane.

I 2025 vart kommunane i Innlandet tildelt i alt 2.470.000,- fordelt på 6 ulike tiltak.

Ikkje nøl med å ta kontakt om det er spørsmål.

**Tilskot til førebyggande trafikktryggleiksarbeid retta mot definerte grupper**

Midlane skal nyttast til opplæring/førebyggande arbeid retta mot definerte grupper som av erfaring har høgare ulykkesrisiko enn gjennomsnittet. Desse gruppene gjeld særleg unge førarar, eldre trafikantar, trafikantar med innvandrarbakgrunn, Mc-førarar og syklistar.

Blant tiltak som er aktuelle overfor desse gruppene er:

• Tiltak/møteplassar for motorinteressert ungdom med fokus på risikofaktorar som fart, rus og manglande bruk av bilbelte. Tiltaka kan gjelde ungdom som køyrer bil, traktor eller MC.

• Informasjonsarbeid/opplæring retta mot innvandrarar med fokus på grunnleggande trafikkreglar for gåande og syklande, bruk av sykkelhjelm og refleks, og sikring av barn i bil.

• Informasjonsarbeid/kurs retta mot Mc-førarar med fokus på køyreferdigheiter, tryggingsutstyr og synlegheit i trafikken.

• Informasjonsarbeid/kurs retta mot eldre trafikantar med fokus på trygge ruter for gåande og syklande, bruk av sykkelhjelm og refleks, og oppdatering på trafikkreglar for gåande, syklande og køyrande.

• Tiltak retta mot ungdom og vaksne som stimulerer til auka bruk av sykkelhjelm og refleks.

Tiltaka skal bidra til å fremje kunnskap, respekt for reglar og gode haldningar i trafikken. Midlane blir forskotsvis utbetalte mot at det blir gitt økonomiavslutning og ein kortfatta rapport frå tiltaket innan 1. desember. Det er ikkje krav om eigendel. Unytta midlar skal tilbakeførast Fylkets trafikktryggleiksutval (FTU).

Det er av erfaring ikkje mogleg å oppfylle ønsket om full støtte til alle tiltaka på grunn av avgrensa midlar til rådvelde.

**Søknadsprosess**

Kommunen blir bede om å sende éin samla søknad for begge tilskotsordninga for dei fylkeskommunale midlane, der kvart tiltak er ført opp i kvart sitt søknadsskjema. Søknadsskjema ligg vedlagt dette brevet. Same søknadsskjema blir nytta for søknad om fysiske tiltak som skal finansierast av Statens vegvesen.

Det er fullt mogleg å søke på begge dei to tilskotsordningane for fysiske tiltak for same prosjekt. Dersom ein får tilskot frå Statens vegvesen, så må ein rekne med å bli lågare prioritert når det gjeld den fylkeskommunale tildelinga.

Tildeling fylkeskommune midlar skjer i møte for Fylkets trafikktryggleiksutval rundt den

1. veka i mars 2026.

Søknadsfristen for alle stønadsordningane er 15. januar 2026. Søknaden skal sendast på

e-post til post@innlandetfylke.no og merkast med saksnr. 2025/14005

Spørsmål om tilskot til skulevegtiltak skal rettas til Steinar Svensbakken, stesve@innlandetfylke.no /tlf: 414 61 378.

Spørsmål om tilskot til førebyggande trafikktryggleiksarbeid skal rettas til Bjørn Ivar Vasaasen, bjovas@innlandetfylke.no / tlf: 908 06 215.

Med vennleg helsing

Alfred Kristoffer Gullord

Seksjonsleiar

 Steinar Svensbakken

 Seniorrådgivar

Dette dokumentet er elektronisk godkjent og blir sendt utan signatur.

Vedlegg

1 Søknadsskjema, tilskot til kommunalt trafikktryggleiksarbeid Innlandet fylkeskommune 2025

2 Søknadsskjema stimuleringsmidlar til førebyggande trafikktryggleiksarbeid Innlandet fylkeskommune 2025

3 Tilskot til trafikksikre skulevegar og nærmiljø- invitasjon til å søke om tilskotsmidlar for 2025.PDF (2)